钦定古今图书集成/明伦汇编/闺媛典/第004卷 > 《列女传序》唐·书
## 钦定古今图书集成/明伦汇编/闺媛典/第004卷 > 《列女传序》唐·书

“女子之行，于亲也孝，妇也节，母也义，而慈止矣。”中古
以前，书所载后妃夫人事，天下化之。后彤史职废，妇
训姆则不及于家。故贤女可纪者，千载间寥寥相望。
唐兴，风化陶淬，且数百年，而闻家令姓，窈窕淑女，至
临大难，守礼节，白刃不能移，与哲人烈士争不朽名，
寒如雪霜，亦可贵矣。今采获尤显行者，著之篇，以绪
正父父、子子、夫夫、妇妇之懿云。